

**Αθήνα, 15 Ιουνίου 2022**

**ΕΡΩΤΗΣΗ**

**Προς τον Υπουργό Υποδομών και Μεταφορών**

**ΘΕΜΑ: «Αδικαιολόγητη καθυστέρηση της υποβολής του πορίσματος των ομάδων έργου για την αναγνώριση επαγγελματικών δικαιωμάτων των πτυχιούχων Τμημάτων Μηχανικών ΤΕ και Τ.Ε.Ι.»**

Με απόφαση του Υπουργείου Υποδομών και Μεταφορών Αρ. Πρωτ.: 78951- 16/03/2022 ,ΑΔΑ: ΨΒΥΧ465ΧΘΞ-ΞΙΤ, συγκροτήθηκε η Επιτροπή και οι ομάδες έργου, ανά ειδικότητα Μηχανικών ΤΕ, του άρθρου 257 του Ν. 4610/2019 (Α΄70) για την αναγνώριση επαγγελματικών δικαιωμάτων των πτυχιούχων Τμημάτων Μηχανικών ΤΕ και Τ.Ε.Ι.

Σύμφωνα με την ανωτέρω απόφαση «*Έργο των δεκατεσσάρων (14) ομάδων έργου είναι η υποβοήθηση του έργου της Επιτροπής του άρθρου 2 και συγκεκριμένα η υποβολή προς την Επιτροπή,* ***εντός δύο μηνών από την έκδοση της παρούσας****, πορίσματος μη δεσμευτικού χαρακτήρα σύμφωνα με το οποίο η Επιτροπή θα συντάξει για όλες τις ειδικότητες το σχέδιο πρότασης για την έκδοση του προεδρικού διατάγματος της παρ. 1 περ. α΄»*

**Επειδή** ο κλάδος των πτυχιούχων Τμημάτων Μηχανικών ΤΕ και Τ.Ε.Ι., αντιμετωπίζει σοβαρά και δυσεπίλυτα προβλήματα με κυριότερο την αναγνώριση των επαγγελματικών τους δικαιωμάτων .

**Επειδή** χιλιάδες πτυχιούχοι ταλαιπωρούνται από τη μη κατοχύρωση των επαγγελματικών τους δικαιωμάτων καθώς αποκλείονται από τη δυνατότητα σχετικής επαγγελματικής ενασχόλησης και εξέλιξης.

**Επειδή** είναι έκδηλη η αγωνία και η ανησυχία των ενδιαφερομένων για την υποβολή του πορίσματος των ομάδων έργου προς την Επιτροπή και την αξιοποίηση του.

**Επειδή** παρόλο που έχει παρέλθει το προβλεπόμενο χρονικό διάστημα των δύο μηνών ακόμη δεν έχει ολοκληρωθεί η υποβολή του πορίσματος προς την Επιτροπή .

**Ερωτάται ο αρμόδιος Υπουργός:**

1. **Πότε θα υποβληθεί το σχετικό πόρισμα των ομάδων έργου προς την Επιτροπή;**
2. **Ποιο είναι το ακριβές χρονοδιάγραμμα ολοκλήρωσης της διαδικασίας για την αναγνώριση των επαγγελματικών δικαιωμάτων των πτυχιούχων Τμημάτων Μηχανικών ΤΕ και Τ.Ε.Ι.**

**Ο ερωτών Βουλευτής**

**Κόκκαλης Βασίλειος**